钦定古今图书集成/明伦汇编/宫闱典/第059卷 > 梁
## 钦定古今图书集成/明伦汇编/宫闱典/第059卷 > 梁

梁制，太子鸾辂，副以画轮。

按《隋书礼仪志》：皇太子鸾辂，驾三马，左右𬴂，朱班轮，
倚兽较，伏鹿轼，九旒，画降龙，青盖，画幡文辀，黄金涂
五末。近代亦谓之鸾辂，即象辂也。梁东宫初建，及太
子释奠、元正朝会则乘之，以画轮为副。若常乘画轮，
以轺衣书车为副。画轮车，上开四望，绿油幢，朱绳络，
两箱里饰以锦，黄金涂五末。

### 武帝天监元年冬十一月甲子立皇子统为皇太子按梁书武帝本纪云云按昭明太子传昭明太子

统字德施，高祖长子也。母曰丁贵嫔。初，高祖未有男，
义师起太子以齐中兴元年九月生于襄阳。高祖既
受禅，有司奏立储副，高祖以天下始定，百度多阙，未
之许也。群臣固请。天监元年十一月，立为皇太子。时
太子年幼，依旧居于内，拜东宫官属文武皆入直永
福省。太子生而聪叡，三岁受《孝经》《论语》，五岁遍读《五
经》，悉能讽诵。五年五月庚戌，始出居东宫。太子性仁
孝，自出宫，恒思恋不乐。高祖知之，每五日一朝，多便
留永福省，或五日三日乃还宫。八年九月，于寿安殿
讲《孝经》，尽通大义。讲毕，亲临释奠于国学。十四年正
月朔旦，高祖临轩，冠太子于太极殿。旧制，太子著远
游冠、金蝉翠緌缨，至是，加金博山。太子美姿貌，善举
止，读书数行并下，过目皆忆。每游宴祖道，赋诗至十
数韵，或命作剧韵赋之，皆属思便成，无所点易。高祖
大弘佛教，亲自讲说，太子亦崇信三宝，遍览众经。乃
于宫内别立慧义殿，专为法集之所，招引名僧，谈论
不绝。太子自立《三谛》《法身义》，并有新意。普通元年四
月，甘露降于慧义殿，咸以为至德所感焉。三年十一
月，始兴王憺薨。旧事以东宫礼绝，傍亲书翰，并依常
仪。太子意以为疑，命仆射刘孝绰议其事。孝绰议曰：
“案张镜撰《东宫仪记》，称三朝发哀者，逾月不举乐，鼓
吹寝奏。服限亦然。寻傍绝之义，义在去服，服虽可夺，
情岂无悲，铙歌辍奏，良亦为此。既有悲情，宜称兼慕。
卒哭”之后，依常举乐称悲竟。此理例相符。谓犹应称
兼慕。至卒哭，仆射徐勉、左率周舍、家令陆襄，并同孝
绰议。《太子令》曰：“张《镜仪记》云：‘依士礼，终服月称慕悼’。
又云：‘凡三朝发哀者，逾月不举乐’。”刘仆射议云：“傍绝
之义，义在去服，服虽可夺，情岂无悲？卒哭之后，依常
举乐称悲竟。”此理例相符。寻情悲之说，非止卒哭之
后，缘情为论，此自难一也。用张镜之举乐，弃张镜之
称悲，一镜之言，取舍有异，此自难二也。陆家令止云
“多历年所”，恐非事证，虽复累稔所用，意常未安，近亦常经，以此问外，由来立意，谓犹应有慕悼之言。张岂
不知举乐为大，称悲事小，所以用小而忽大，良亦有
以。至如元正六佾，事为国“章，虽情或未安，而礼不可
废。铙吹军乐，比之亦然。《书疏》方之，事则成小，差可缘
心。声乐自外，书疏自内，乐自他，书自己。刘仆射之议，
即情未安，可令诸贤更共详衷。”司农卿明山宾、步兵
校尉朱异议称“慕悼之解，宜终服月。”于是令付典书
遵用，以为永准。七年十一月，贵嫔有疾，太子还永福
省，朝夕侍疾，衣不解带。及薨，步从丧还宫。至殡，水浆
不入口，每哭辄恸绝。高祖遣中书舍人顾协宣旨曰：
“毁不灭性，圣人之制，礼不胜丧，比于不孝有我在，那
得自毁如此？可即彊进饮食。”太子奉敕，乃进数合。自
是至葬日进麦粥一升。高祖又敕曰：“闻汝所进过少，
转就羸瘵。我比更无馀病，正为汝如此。胸中亦圮塞
成疾，故应强加𫗴粥，不使我恒尔悬心。”虽屡奉敕劝
逼，日止一溢，不尝菜果之味。体素壮，腰带十围，至是
减削过半。每入朝，士庶见者，莫不下泣。太子自加元
服，高祖便使省万几，内外百司奏事者填塞于前。太
子明于庶事，纤毫必晓，每所奏有谬误及巧妄，皆即
就辩析，示其可否，徐令改正，未尝弹纠一人。平断法
狱，多所全宥，天下皆称仁性宽和容众，喜愠不形于
色。引纳才学之士，赏爱无倦。恒自讨论篇籍。或与学
士商确古今，闲则继以文章著述，率以为常。于时东
宫有书几三万卷，名才并集，文学之盛，晋、宋以来未
之有也。性爱山水，于元圃穿筑，更立亭馆，与朝士名
素者游其中。尝泛舟后池，番禺侯轨盛称此中宜奏
女乐，太子不答，咏左思《招隐诗》曰：“何必丝与竹，山水
有清音。”侯惭而止。出宫二十馀年，不畜声乐。少时敕
赐大乐女妓一部，略非所好。普通中，大军北讨，京师
谷贵，太子因命菲衣减膳，改常馔为小食。每霖雨积
雪，遣腹心左右周行闾巷，视贫困家有流离道路，密
加振赐。又出主衣绵帛，多作襦裤，冬月以施贫冻。若
死亡无可以敛者，为备棺槥。每闻远近百姓，赋役勤
苦，辄敛容色，常以户口未实，重于劳扰。吴兴郡屡以
水灾失收，有上言当漕大渎以泻浙江。中大通二年
春，诏遣前交州刺史王弁假节，发吴郡、吴兴、义兴三
郡民丁就役。太子上疏曰：“伏闻当发王弁等上东三
郡民丁，开漕沟渠，导泄震泽，使吴兴一境，无复水灾。
诚矜恤之至仁，经略之远旨，暂劳永逸，必获后利。未
萌难睹，窃有愚怀。所闻吴兴累年失收，民颇流移，吴
郡十城，亦不全熟。唯义兴去秋有稔，复非常役之民。
即日东境谷稼犹贵，劫盗屡起，在所有司，不皆闻奏。
今征戍未归，彊丁疏少，此虽小举，窃恐难合，吏一呼
门，动为民蠹。又出丁之处，远近不一，比得齐集，已妨
蚕农。去年称为丰岁，公私未能足食，如复今兹失业，
虑恐为弊更深。且草窃多伺候民间虚实，若善人从
役，则抄盗弥增。吴兴未受其益，内地已罹其弊，不审
可得权停此功，待优实以行。”圣心垂矜，黎庶，神量久
已有“在。臣意见庸浅，不识事宜，苟有愚心，愿得上启。”
高祖优诏以喻焉。太子孝谨天至，每入朝，未五鼓，便
守城门开。东宫虽燕居内殿，一坐一起，恒向西南面
台宿。被召当入，危坐达旦。三年三月，寝疾，恐贻高祖
忧，敕参问，辄自力手书启。及稍笃，左右欲启闻，犹不
许，曰：“云何令至尊知我如此恶？”因便呜咽。四月乙巳，
薨，时年三十一。高祖幸东宫，临哭尽哀，诏敛以衮冕，
谥曰昭明。五月庚寅，葬安宁陵。诏司徒左长史王筠
为《哀册》，文曰：“蜃辂俄轩，龙骖跼步，羽翿前驱，云旗北
御。皇帝哀继明之寝耀，痛嗣德之殂芳，御武帐而凄
恸，临甲观而增伤。式稽令典，载扬鸿烈，诏撰德于旌
旒，永传徽于舞缀。”其辞曰：“式载明两，实惟少阳，既称
上嗣，且曰元良。仪天比峻，俪景腾光。奉祀延福，守器
传芳，睿哲膺期，旦暮斯在。外弘庄肃，内含和恺，识洞
机深，量苞瀛海。立德不器，至功弗宰。宽绰居心，温恭
成性，循时孝友，率由严敬。咸有种德，惠和齐圣，三善
递宣，万国同庆。轩纬掩精，阴羲弛极，缠哀在疚，殷忧
衔恤，孺泣无时，蔬𫗴不溢，禫遵逾月，哀号未毕，实惟
监抚，亦嗣郊禋，问安肃肃，视膳恂恂，金华玉璪，元驷
班轮。隆家干国，主祭安民，光奉成务，万机是理，矜慎
庶狱，勤恤关市，诚存隐恻，容无愠喜，殷勤博施，绸缪
恩纪，爰初敬业，离经断句，奠爵崇师，卑躬待傅，宁资
导习，匪劳审谕，博约是司，时敏斯务，辩究空微，思探
几赜，驰神图纬，研精爻画，沈吟典礼，优游方册，餍饫
膏腴，含咀肴核，括囊流略，包举艺文，遍该缃素，殚极
丘坟，幐帙充积，儒墨区分，瞻河阐训，望鲁扬芬，吟咏
性灵，岂惟薄伎。属词婉约，缘情绮靡，字无点窜，笔不
停纸，壮思泉流，清章云委，总览时才，网罗英茂，学穷
优洽，辞归繁富。”或擅谈丛，或称“文囿。四友推德，七子
惭秀。望苑招贤，华池爱客。托乘同舟，连舆接席。摛文
掞藻，飞觞汎醳。恩隆置醴，赏逾赐璧。徽风遐被，盛业
日新。仁器非重，德𬨎易遵。泽流兆庶，福降百神。四方
慕义，天下归仁。云物告征，祲沴褰象。星霾恒耀，山颓朽壤。灵仪上宾，德音长往。具僚无荫，谘承安仰。呜呼
哀哉！皇情悼愍”，切心缠痛。裔嗣长号，跗萼增恸。慕结
亲游，悲动氓。众忧若殄邦，惧同折栋。呜呼哀哉！首夏
司开，麦秋纪节。容卫徒警。菁华委绝。书幌空张，谈筵
罢设，虚馈饛饛，孤灯翳翳。呜呼哀哉！简辰请日，筮合
龟贞。幽埏夙启，元宫献成。武校齐列，文物增明。昔游
漳滏，宾从无声。今归郊郭，徒御相惊。呜呼哀哉！背绛
“阙以远徂，轥青门而徐转。指驰道而讵前，望国都而
不践。陵修阪之威夷，愬平原之悠缅。骥蹀足以酸嘶，
挽凄锵而流泫。呜呼哀哉！混哀音于箫籁，变愁容于
天日。虽夏木之森阴，返寒林之萧瑟。既将反而复疑，
如有求而遂失。谓天地其无心，遽永潜于容质。呜呼
哀哉！即元宫之冥漠，安神寝之清閟。”传声华于懋典，
观德业于徽谥，悬忠贞于日月，播鸿名于天地，惟小
臣之纪言，实含毫而无愧，呜呼哀哉！太子仁德素著，
及薨，朝野惋愕，京师男女，奔走宫门，号泣满路。四方
氓庶及疆徼之民，闻丧皆恸哭。所著文集二十卷，又
撰古今典诰文言为《正序》十卷，五言诗之善者为《英
华集》二十卷，《文选》三十卷

### 中大通三年立晋安王纲为皇太子

按《梁书武帝本纪》，“中大通三年秋七月乙亥，立晋安
王纲为皇太子，大赦天下，赐为父后者及出处忠孝，
文武清勤，并赐爵一级。”按《简文帝本纪》，“太宗简文
皇帝，讳纲，字世缵，小字六通，高祖第三子，昭明太子
母弟也。天监二年十月丁未，生于显阳殿。五年封晋
安王，食邑八千户。八年为云麾将军，领石头戍军事，
量”置佐史。九年，迁使持节、都督南北兖青徐冀五州
诸军事、宣毅将军、南兖州刺史。十二年，入为宣惠将
军、丹阳尹。十三年，出为使持节、都督荆雍梁南北秦
益宁七州诸军事、南蛮校尉、荆州刺史，将军如故。十
四年，徙为都督江州诸军事、云麾将军、江州刺史，持
节如故。十七年，征为西中郎将，领石头戍军事。寻复
为宣惠将军、丹阳尹，加侍中。普通元年，出为使持节、
都督益宁雍梁、南北秦沙七州诸军事、益州刺史。未
拜，改授云麾将军、南徐州刺史。四年，徙为使持节、都
督雍、梁、南北秦四州郢州之竟陵司州之随郡诸军
事、平西将军、宁蛮校尉、雍州刺史。五年，进号安北将
军。七年，权进都督荆益南梁三州诸军事。是岁，丁所
生穆贵嫔丧，上表陈解，诏还摄本任。中大通元年，诏
依给鼓吹一部。二年，征为都督南扬徐二州诸军事、
骠骑将军、扬州刺史。三年四月乙巳，昭明太子薨。五
月丙申，诏曰：“非至公无以主天下，非博爱无以临四
海，所以尧舜克让，惟德是与。文王舍伯邑考而立武
王，格于上下，光于四表。今岱宗牢落，天步艰难，淳风
犹郁，黎民未乂。自非克明克哲，允武允文，岂得荷神
器之重，嗣龙图之尊。晋安王纲，文义生知，孝敬自然，
威惠外宣，德行内敏，群后归美，率土宅心。可立为皇
太子。”七月乙亥，临轩策拜，以修缮东宫，权居东府。四
年九月，移还东宫。太清三年五月丙辰，高祖崩，辛巳，
即皇帝位。按《周弘正传》，大通二年，梁昭明太子薨，
其嗣华容公不得立，乃以晋安王为皇太子。弘正乃
奏记曰：“窃闻㧑谦之象，起于羲、轩爻画；揖让之源，生
于尧、舜禅受。其来尚矣，可得而详焉。夫以庙堂、汾水，
殊途而同归；稷、契、巢、许，异名而一贯。出者称为元首，
处者谓之外臣，莫不内外相资”，表里成治，斯盖万代
同规，百王不易者也。暨于三王之世，寖以陵夷，各亲
其亲，各子其子，乃至七国争雄，刘项竞逐，皇汉扇其
俗，《有晋》扬其波，谦让之道废，多历年所矣。夫文质递
变，浇淳相革还朴反古今也。其时伏惟明大王殿下，
天挺将圣，聪明神武，百辟冠冕，四海归仁。是以皇上
发德音，下明诏，“以大王为国之储副，乃天下之本焉。
虽复夏启周诵，汉储魏两，此数君者，安足为大王道
哉！意者愿闻殿下抗伯夷上仁之义，执子臧大贤之
节，逃玉舆而弗乘，弃万乘如脱屣，庶改浇竞之俗，以
大吴国之风。古有其人，今闻其语。能行之者，非殿下
而谁？”能使无为之化，复兴于邃古，让王之道，不坠于
来叶，岂不盛欤！岂不盛欤！弘正陋学书生，义惭稽古，
家自汝颍，世传忠烈。先人决曹掾燕，抗辞九谏，高节
万乘，正色三府。虽盛德之业将绝，而狂直之风未坠，
是以敢布腹心，肆其愚瞽。如使刍言野说，少陈于听
览。纵复委身烹鼎之下，绝命肺石之上，虽死之日，犹
生之年。其抗直守正，皆此类也。

### 太清三年五月简文帝即位六月丁亥立宣城王大器为皇太子

按《梁书简文帝本纪》云云。按《哀太子传》，“哀太子大
器，字仁宗，太宗嫡长子也。普通四年五月丁酉生。中
大通三年，封宣城郡王，食邑二千户，寻为侍中中卫
将军，给鼓吹一部。大同四年授使持节都督扬徐二
州诸军事、中军大将军、扬州刺史，侍中如故。太清二
年十月，侯景寇京邑，敕太子为台内大都督。三年五
月”，太宗即位，六月癸酉，立为皇太子。大宝二年八月贼景废太宗，将害太子。时贼党称景，命召太子，太子
方讲《老子》，将欲下床，而刑人掩至，太子颜色不变，徐
曰：“久知此事，嗟其晚耳。”刑者欲以衣带绞之，太子曰：
“此不能见杀。”乃指系帐竿下绳，命取绞之而绝，时年
二十八。太子性宽和，兼神用端嶷，在于贼手，每不屈
意。初，侯景西上，携太子同行，及其败归，部伍不复整
肃，太子所乘船居后，不及贼众。左右心腹并劝因此
入北。太子曰：“家国丧败，志不图生，主上蒙尘，宁忍违
离？吾今逃匿，乃是叛父，非谓避贼。”便涕泗呜咽，令即
前进。贼以太子有器度，每常惮之，恐为后患，故先及
祸。承圣元年四月，追谥《哀太子》。

### 元帝承圣元年冬十一月己卯立王太子方矩为皇太子改名元良

按《梁书元帝本纪》云云，按《愍怀太子传》，“愍怀太子
方矩，字德规，世祖第四子也。初封南安县侯，随世祖
在荆镇。太清初为使持节督湘郢桂宁成合罗七州
诸军事、镇南将军、湘州刺史。寻征为侍中中卫将军，
给鼓吹一部。世祖承制拜王太子，改名元良。承圣元
年十一月丙子，立为皇太子。及西魏师陷荆城，太子
与”世祖同为魏人所害。太子聪颖，颇有世祖风，而凶
暴猜忌。敬帝承制，追谥“愍怀太子。